### KAIVUTYÖ KAAPELEIDEN LÄHEISYYDESSÄ

# TARKOITUS

Tässä asiakirjassa on annettu ohjeita kaivutöistä kaapeleiden läheisyydessä.

# TOIMINNAN KUVAUS

## Kaapelinäyttö

Työmaa-alueella olevat kaapelit ja niiden sijainnit tulee selvittää aina hyvissä ajoin ennen kaivutöiden aloittamista.

 Kaapelinäyttö tulee tilata vähintään 5 työpäivää ennen kaivutöiden aloittamista.

Kaapelikarttojen ja kaapelinäyttöjen tilaukset tehdään Johtotieto Oy:n kautta, täyttämällä kaapelitiedustelulomake osoitteessa [www.johtotieto.fi](http://www.johtotieto.fi) tai soittamalla numeroon 0800 12600.

Kaapelinäytöt Rauman Energian verkkoalueella tekee Vertek Oy.

## Kaivutyö

Kaapelinäytön tarkkuus sivusuunnassa on yleensä +/- 0.5 metriä. Kaikille kaapeleille ei voida syvyysasemasta antaa tarkkaa tietoa. Yleensä kaapelit ovat 0.5-1.0 metrin syvyydessä.

Useiden kaapeleiden yhteiskaivannot, maadoituskuparit sekä maastosta johtuvat seikat voivat aiheuttaa epätarkkuutta, jonka takia kaivutyö on tehtävä varovaisesti myös vähän etäämpänä merkityistä kaapeleista.

Erityistä varovaisuutta tulee noudattaa 20 kV ja 110 kV kaapeleiden läheisyydessä. Näiden läheisyydessä tehtävistä kaivutöistä tulee aina sopia Rauman Energia Oy:n kanssa.

Lähesty kaapeleita aina varovasti käsikaivuuna, kunnes olet paikallistanut kaapelit.

110 kV:n kaapelin läheisyydessä metriä lähempänä ja 20 kV:n kaapelin läheisyydessä puolta metriä lähempänä ei konekaivuuta saa suorittaa.

Kaivaessasi routaista maata, sulata maa ennen kaivua kaapeleiden läheisyydessä.

Kivien tippuminen kaivantojen reunalta kaapeleiden päälle on estettävä kaivuuta suoritettaessa.

## Louhintatyöt

Kun kaivuiden yhteydessä joudutaan suorittamaan räjäytystöitä kaapeleiden lähellä, on työstä aina ilmoitettava REO:n käyttöpäällikölle. REO kytkee 110 kV:n ja 20 kV:n kaapelit näissä tilanteissa usein jännitteettömiksi. Jos jännitteettömäksi tekeminen ei ole mahdollista, siirretään räjäytysajankohtaa tai työ sovitaan tehtäväksi muulla tavalla. Räjäytystyön yhteydessä on sovittava kaapelien suojaamistavasta, mikäli siihen on tarve. Räjäytystyön jälkeen REO:n edustaja tarkastaa aina kaapelit. Kaivutöiden vaatimien kytkentä ym. töiden kustannukset veloitetaan pääsääntöisesti urakoitsijalta.

## Esiin tulevat kaapelit

Kaikkiin kaivutyössä esiin tuleviin kaapeleihin tulee suhtautua siten, että niissä on jännite päällä ja niiden käsittelyyn liittyy aina sähkötapaturman vaara. Kaapeleiden käsittelystä, siirtämisestä ja liikuttamisesta tulee aina etukäteen sopia Rauman Energian kanssa.

Erityistä varovaisuutta tulee noudattaa 20 kV ja 110 kV kaapeleiden läheisyydessä.

Mikäli kaapeleita on tarve kaivaa esiin laajalta alueelta, on tästä sovittava REO:n kanssa etukäteen. Mikäli kaapeleita ei saa jännitteettömäksi, niin ne pitää suojata halkaistavalla suojaputkella ja tukea ohjeiden mukaisesti. Suojauksen suorittaa REO:n valtuuttamat henkilöt. Ulkopuolisten pääsy jännitteisten kaapeleiden läheisyyteen on estettävä.

## Kaapelin peittäminen

### Kaapeli tulee peittää ohjeiden mukaisesti. Suojahiekkaa tulee olla vähintään 20 cm kaapelin ympäriltä. Suojaamiseen käytetään punaista luonnon hiekkaa. Suojanauha/-verkko asennetaan REO:n ohjeiden mukaisesti. Lisäksi mahdolliset poistetut mekaaniset suojat täytyy asentaa takaisin.

## Kaapelivauriot

Mikäli kaapeli katkeaa, vaurioituu tai kaapelin pintavaippaan tulee vaurioita tai jos epäilette, että kaapeliin on saattanut kohdistua mekaanista rasitusta, tulee niistä aina ilmoittaa Rauman Energialle.

Vähäiseltäkin tuntuvista vaurioista, joita ovat esim. pieni painauma, mutka, pintaeristyksen repeämä, maadoituselektrodina toimivan kupariköyden katkeaminen tai kaapeliasennusputken rikkoontuminen, tulee ottaa yhteys Rauman Energiaan. Mainituista vaurioista aiheutuu yleensä aina myöhemmin kaapeli- tai muu vaurio sekä sähkönjakelun keskeytys.

Rikkoutuneen kaapelin lähelle ei saa mennä. Varmistettava, että sivulliset eivät myöskään pääse lähelle kaivantoa. Vaurioituneeseen kaapelin voi tulla jännite uudemman kerran.

## Yhteystietoja

Vika-ilmoitukset työaikana ja työajan ulkopuolella: 020 8377 8700.

Rauman Energia Oy, vaihde 02 837 781.